Ritratt: Facebok - Kolleġġjata Bażilika u Proto-Parroċċa ta' San Pawl, Rabat - Malta  Il-Kolleġġjata Bażilika u Proto-Parroċċa ta' San Pawl, Rabat sellmet u rringrazzjat lill-Patri Saver Mifsud li ħalliena fis-sigħat li għaddew. "Il-Parroċċa ssellem u tirringrazzja lill-Patri Saver Mifsud OSA iben ta' din il-Bażilika li għall-diversi snin ħadem kemm felaħ fil-komunità Agostinjana tal-Parroċċa tagħna u taha kontribut fiċ-ċelebrazzjonijiet liturġiċi fil-Bażilika tagħna speċjalment dawk ta' Corpus u San Pawl li sakemm felaħ baqa' jiġi jagħti sehmu bħala membru tal-komunità Rabtija." kitbu fuq il-paġna uffiċjali tagħhom ta' Facebook biex iħabbru l-mewt tiegħu. Patri Saver qed ikun espost għat-talb fil-kappella tal-Kunvent Agostinjan dalgħodu sal-11.00am u llejla mis-7.00pm sat-8.00pm. Għada l-Ġimgħa 30 ta' April se tiġi ċċelebrata l-quddiesa præsente cadavere fil-Knisja ta' San Nikola minn Tolentino, Ħal Tarxien fid-9.30am. Wara ssir id-difna fiċ-Ċimiterju ta' Santa Marija Addollorata fl-oqbra tal-aħwa Reliġjużi Agostinjani. Patri Saver, twieled fis-16 ta' Mejju tas-sena 1933. Fis-sena 1952 daħal mal-Agostinjani u fis-sena ta' wara, fl-4 ta' Ottubru 1953 għamel l-Ewwel Professjoni Reliġjuza. Fl-14 ta' Ottubru 1956 wiegħed lil Alla li jgħix il-Voti Evanġeliċi: Faqar, Ubbidjenza u Kastità għal ħajtu kollha. Patri Saver ġie ordnat Saċerdot fit-2 ta' April 1960. Ftit ta' żmien wara, ġie msejjaħ biex jingħaqad mal-aħwa Agostinjani Maltin fl-art tal-Brażil fejn għex il-ħidma pastorali tiegħu bi mħabba kbira. F'din l-art tal-Missjoni, Patri Saver ħadem għal 47 sena bla waqfien f'diversi parroċċi. Il-poplu Brażiljan u kull min iltaqa' miegħu, kellu mħabba speċjali lejh għas-sempliċità tiegħu. Wara li ġie lura għal kollox f'Malta, għal xi żmien għex fil-kunvent tagħna ta' Santa Rita f'San Ġiljan u f'Ġunju tas-sena 2014 kien wieħed mill-membri tal-komunità tal-Patrijiet Agostinjani ġewwa r-Rabat, Malta. Is-skiet, il-ġabra u l-kuruna tar-rużarju kienu dejjem il-"ħbieb" tiegħu. Patri Saver, strieħ fis-sliem!